El teatre torna a l’Eliana amb el programa cultural “Anem al teatre”.
11 de setembre de 2018

El passat dilluns 10 de setembre va tindre lloc la presentació d“Anem al teatre”, una programació organitzada per la Regidoria de Cultura de l'Ajuntament de l'Eliana i que, a través del programa PLATEA, portarà al municipi quatre obres teatrals de companyies nacionals.

La primera d'elles serà l'obra “Zenit. La realidad a su medida”, a càrrec de la cèlebre companyia “Els Joglars” i sota la direcció artística de Ramon Fontserè. La cita serà el dissabte 29 de setembre a les 19.30h en l'Auditori Municipal de l'Eliana. Esta obra, que segueix la clau mordaç de totes les obres de “Els Joglars”, és una crítica a la transformació dels mitjans de comunicació en negocis d'entreteniment.

Durant els següents mesos, l'Eliana acollirà tres obres més: “Clinc! La felicitat en un instant” de la companyia Pep Bou el pròxim 14 d'octubre; el 3 de novembre serà per a “Yllana 25”, en celebració dels 25 anys de la companyia Producciones Yllana i l'1 de desembre la cita és amb la companyia Ambulantes Danza i la seua obra “Por unos pasitos de ná”.

El programa “Anem al teatre” oferirà quatre propostes de gran varietat per a diferents públics, integrant algunes d'elles altres arts com el circ o la dansa, a fi d'apropar totes aquestes arts escèniques a la ciutadania i permetre un major intercanvi cultural entre comunitats autònomes, ja que totes les companyies procedeixen de fora de la Comunitat Valenciana.

Segons l'alcalde i regidor de Cultura, Salva Torrent: “Tots ells són espectacles de prestigi, recolzats pels premis que han obtingut i molt recomanables, més enllà de  què compartim o no les idees que ens plantegen o no siguen tan coneguts com “Prefiero que seamos amigos”, un rotund èxit de la passada temporada.”

Les entrades es poden adquirir de forma anticipada mitjançant el web municipal elientrada.es, on ja es troben disponibles les del primer espectacle: “Zenit. La realidad a su medida”.